
______________________________________________________________________________

На основу чл. 138. ст. 1. Устава Републике Србије („Службени гласник РС“ бр. 98/06) и члана 31. ст. 2. Закона о Заштитнику грађана („Службени гласник РС“ бр. 79/05 и 54/07), у поступку контроле законитости и правилности рада Дирекције за изградњу општине Инђија ЈП, поступајући по притужби А. А из С. Заштитник грађана 
У Т В Р Ђ У Ј Е

I

Дирекција за изградњу општине Инђија Ј.П. и Општинска управа општине Инђија поступале су супротно принципима добре управе и начелима управног поступка, када у поступку по захтеву за легализацију објеката А. А. нису поштовали, за грађанку повољнији, поступак прописан одредбама важећих прописа којима је регулисан поступак легализације бесправно изграђених објеката. 
II

Дирекција за изградњу општине Инђија Ј.П. неправилно је поступала када је у акту у којем је дат податак о висини накнаде за уређивање грађевинског земљишта за објекат А. А. супротно важећем Правилнику о критеријумима за одређивање накнаде у поступцима легализације, критеријумима за објекте за које се не може накнадно издати грађевинска дозвола, као и о садржини техничке документације и садржини и начину издавања грађевинске и употребне дозволе за објекте који су предмет легализације („Сл. гласник РС“, бр. 89/09 и 5/10) и уобичајеној пракси, упутила именовану да након добијања обавештења о могућноси легализације поднесе нови захтев за обрачун накнаде за уређивање грађевинског земљишта за предметни објекат. 

III

Општинска управа општине Инђија неправилно је поступала када је А.А., у прилогу обавештења о могућностима легализације њеног објекта, доставила акт Дирекције за изградњу општине Инђија Ј.П. којим је именована обавезана да поднесе захтев за нови обрачун накнаде за уређивање грађевинског земљишта за предметни објекат.

IV

Дирекција за изградњу општине Инђија Ј.П. начинила је пропуст у раду на штету А.А.  када је утврдила висину накнаде за уређивање грађевинског земљишта за њен објекат, на основу одлуке која није била на снази у моменту када је Општинска управа општине Инђија затражила да јој се о томе достави податак. 
V

Дирекција за изградњу општине Инђија Ј.П. грађане доводи у неравноправан положај при остваривању њихових имовинских права, јер у истој правној ситуацији на различит начин поступа када доставља податке о висини накнаде за уређивање грађевинског земљишта Општинској управи општине Инђија. 
На основу утврђених недостатака у раду, Заштитник грађана упућује Дирекцији за изградњу општине Инђија ЈП и Општинској управи општине Инђија, следеће 

П Р Е П О Р У К Е

I

Дирекција за изградњу општине Инђија Ј.П. обрачунаваће, а Општинска управа општине Инђија обавештаваће А.А. и друге подносиоце захтева за легализацију о висини накнаде за уређивање градског грађевинског земљишта на начин утврђен прописима којима је регулисан поступак легализације бесправно изграђених објеката. 
II

Дирекција за изградњу општине Инђија Ј.П. неће обавезивати А.А.  и друге подносиоце захтева за легализацију да јој по пријему обавештења о могућности легализације поднесу нови захтев, нити ће им вршити нови обрачун накнаде. 

III

На основу претходно прибављеног обрачуна, Општинска управа општине Инђија ће, уз обавештење о могућности легализације, подносиоцима захтева доставити податак о висини накнаде за уређивање градског грађевинског земљишта, који ће бити основ за закључење уговора са Дирекцијом за изградњу општине Инђија Ј.П. 
IV
Дирекција за изградњу општине Инђија Ј.П. ће висину накнаде за уређивање грађевинског земљишта обрачунавати на основу одлуке којом се утврђује висина накнаде за уређивање градског грађевинског земљишта, која је била на снази у моменту када је Општинска управа општине Инђија затражила да јој се достави тај податак. 
V
Дирекција за изградњу општине Инђија Ј.П. ће извршити контролу правилности обрачуна висине накнаде за уређивање градског грађевинског земљишта у спроведеним поступцима легализације и оштећеним грађанима извршити повраћај више уплаћених средстава.

Дирекција за изградњу општине Инђија ЈП и Општинска управа општине Инђија, обавестиће Заштитника грађана, у року од 60 дана од дана пријема ове препоруке, о поступању по њој. 

Р а з л о з и :

Заштитник грађана примио је, 28. 10. 2010. године, притужбу А.А. из С. којом се указује да јој је повређено право на правилно и законито поступање државних органа.

Увидом у поднету притужбу и сагледавањем приложене документације установљено да је, 01. 3. 2010. године, агенција „Бонавентура“ из Старе Пазове, у име А.А. поднела захтев за легализацију објекта изграђеног на кат. парцели 4613 КО К., евидентиран под бројем 350-603/2010-IV/07002. Како уз захтев није била приложена комплетна документација, Одељење за урбанизам, комунално-стамбене послове и заштиту животне средине Општинске управе Инђија је, 29. 3. 2010. године, затражило да се предметни захтев допуни неопходном документацијом, у року од 60 дана, под претњом одбацивања. У остављеном року, 23. 4. 2010. године, сва тражена документације је достављена.

Одељење за урбанизам, комунално-стамбене послове и заштиту животне средине Општинске управе Инђија упутило је, 24. 5. 2010. године, захтев за достављање података о висини накнаде за уређивање грађевинског земљишта за предметни објекат Дирекцији за изградњу општине Инђија Ј.П. захтевом, који је Дирекција примила 28. 5. 2010. године.

Скупштина општине Инђија, на седници одржаној 28. 5. 2010. године, усвојила je Одлуку о грађевинском земљишту бр. 35-83/2010- I, чијим је одредбама утврђена новa вредност бода по којој се врши обрачун накнаде грађевинског земљишта за територију општине Инђија. У прелазним и завршним одредбама, односно члану 107. Одлуке, наведено је да ступа на снагу осмог дана од дана објављивања у „Службеном листу општина Срема“. Одлука је објављена у „Службеном листу општина Срема“ бр. 15/10, а на снагу је ступила 09. 6. 2010. године. Одредбом члана 102. наведене Одлуке прописано је да инвеститор који је јавном предузећу поднео уредан захтев за обрачун накаде за уређивање грађевинског земљишта пре ступања на снагу ове одлуке, накнаду за уређивање грађевинског земљишта може да плаћа према одредбама ове одлуке која је важила у време подношења уредног захтева, уколико закључи уговор у року од месец дана од дана ступања на снагу ове одлуке.

Дирекција за изградњу општине Инђија Ј.П., 14. 7. 2010. године, доставила је Општинској управи Инђија податке о висини накнаде за уређивање грађевинског земљишта бр. 35-288/2010-1. Обрачун накнаде извршен је на основу вредности бода који је утврђен Одлуком о грађевинском земљишту која је ступила на снагу 09. 6. 2010. године. Истовремено, поред података о висини накнаде, у допису је наведено да је подносилац захтева – инвеститор дужан да по пријему обавештења о могућностима легализације, поднесе Дирекцији за изградњу општине Инђија Ј.П. захтев за обрачун накнаде и закључење уговора о накнади за уређивање грађевинског земљишта.

А.А. је, 15. 7. 2010. године, од надлежног одељења Општинске управе Инђија добила обавештење о могућностима легализације, у прилогу којег је достављен наведени обрачун, односно подаци о висини накнаде за грађевинско земљиште за њен објекат.

Дирекцији за изградњу општине Инђија Ј.П. је, 03. 8. 2010. године, достављен захтев за исправку обрачуна накнаде бр. 35-288/2010 од 14. 7. 2010. године. У захтеву је указано да предметни обрачун треба извршити према вредности бода која је била на снази 23. 4. 2010. године, односно у време када је сва потребна документација предата писарници надлежног одељења Општинске управе Инђија, истовремено са документацијом по захтевима других инвеститора, којима је накнада обрачуната у складу са Одлуком о грађевинском земљишту која је била на снази до 09. 6. 2010. године, односно према вредности бода од 692 дин./ м².

Дирекција за изградњу општине Инђија Ј.П., 24. 8. 2010. године, захтев је оценила као неоснован, истакавши да је у обавештењу о могућности легализације предочена обавеза да се, у року од 60 дана, достави доказ о уређењу међусобних односа са органом који уређује грађевинско земљиште. Из тог разлога Дирекција је сматрала да су инвеститори дужни да, након пријема обавештења о могућностима легализације, Дирекцији поднесу захтев за обрачун накнаде и закључење уговора о накнади за уређивање грађевинског земљишта. Тек на основу захтева инвеститора, Дирекција врши обрачун накнаде за уређивање грађевинског земљишта у складу са одредбама одлуке о грађевинском земљишту која је била на снази у време његовог подношења. Износи се тврдња да је и ранијом одлуком о грађевинском земљишту било предвиђено да је инвеститор дужан да Дирекцији поднесе захтев за обрачун предметне накнаде. Како је у конкретном случају захтев надлежног одељења Општинске управе Инђија од 24. 5. 2010. године, Дирекција примила 28. 5. 2010. године, податак/обрачун о висини накнаде „достављен 13. 7. 2010. године, дат је у складу са одредбама Одлуке о грађевинском земљишту која је била на снази у моменту сачињавања истог“.
Како на поновни захтев за исправку обрачуна накнаде за предметни објекат упућен, 31. 8. 2010. године, није добила одговор, притужиља се обратила Заштитнику грађана. У прилогу притужбе достављена је копија обавештења о могућностима легализације бр. 02-350-601/2010-2, које је инвеститору М. Ц. из С. упућено 07. 6. 2010. године, са обрачуном трошкова који је сачињен по захтеву Општинске управе Инђија од 10. 5. 2010. године у прилогу. У приложеној копији обрачуна трошкова накнаде за уређивање грађевинског земљишта бр. 35-227/2010-1 од 03. 6. 2010. године, нема упозорења да је инвеститор дужан да по пријему обавештења о могућностима легализације његовог објекта, Дирекцији поднесе посебан захтев за обрачун накнаде и закључење уговора о накнади за уређивање грађевинског земљишта. Произилази да је, у поступку легализације објекта Ц.- М.Ц., висина накнаде која је утврђена у обрачуну упућеном Општинској управи, била основ за закључивање уговора о накнади за грађевинско земљиште његовог објекта. 

Поступајући по притужби, Заштитник грађана је, 08. 12. 2010. године, актом бр. 17-2141/10, дел. бр. 21170 покренуо поступак контроле законитости и правилности рада Дирекције за изградњу Инђија Ј.П., од које је затражено изјашњење о свим чињеницама и околностима значајним за доношење става о правилности и законитости поступања овог органа. У изјашњењу од 04. 1. 2011. године изнети су идентични разлози за поступање, као у обавештењу које је достављено подносиоцу притужбе.
Заштитник грађана, актом бр. 17-2141/10 дел. бр. 11350 од 06. 6. 2011. године, покренуо је поступак контроле правилности и законитости рада Општинске управе општине Инђија. Од овог органа је затражено да укаже на разлоге због којих је надлежно Одељење за урбанизам и комунално – стамбене послове А.А., у прилогу Обавештења о могућностима легализације од 15. 7. 2010. године, доставило акт Дирекције за изградњу - Податак о висини накнаде за уређивање грађевинског земљишта обрачунат на основу одлуке за коју се у притужби истиче да није била на снази у моменту када је Дирекцији достављен захтев да обрачуна висину ове накнаде. Такође, затражено је изјашњење због чега је, у  наведеном Обавештењу о могућностима легализације, именована упућена да Дирекцији, уз захтев за закључење уговора, поднесе и захтев за обрачун накнаде за уређивање грађевинског земљишта. Заштитник грађана, у остављеном року, није примио тражено изјашњење. 
Посебно напомињемо, да је и М. Ц. из С. клијент агенције „Бонавентура“, као и да је, 23. 4. 2010. године предата документација потребна за легализацију његовог објекта, истовремено са документацијом за легализацију објекта А.А. У овом тренутку не улази се у разлоге због којих је Одељење за урбанизам, комунално-стамбене послове и заштиту животне средине Општинске управе Инђија захтев за доставу података/обрачун накнаде за грађевинско земљиште за објекат А.А. упутило петнаест дана после захтева М. Ц., јер та околност није од утицаја за разјашњење одлучних чињеница у овој правној ствари. 

Одредбом члана 12. Правилника о критеријумима за одређивање накнаде у поступцима легализације, критеријумима за објекте за које се не може накнадно издати грађевинска дозвола, као и о садржини техничке документације и садржини и начину издавања грађевинске и употребне дозволе за објекте који су предмет легализације („Сл. гласник РС“, бр. 89/09 и 5/10) прописано је да, када се у поступку утврђивања могућности легализације утврди да су се стекли услови за легализацију, пре упућивања обавештења из члана 195. Закона о планирању и изградњи подносиоцу захтева за легализацију, надлежни орган је дужан да од органа, односно организације која уређује грађевинско земљиште прибави и податак о висини накнаде за уређивање грађевинског земљишта за тај објекат. По добијању податка о висини накнаде за објекат, надлежни орган обавештава подносиоца захтева да постоји могућност легализације, као и о висини накнаде коју је дужан да плати. Ово обавештење представља основ за закључивање уговора са органом, односно организацијом која уређује грађевинско земљиште.

Произилази да, упозорење инвеститору, у конкретном случају А.А., које је Дирекција за изградњу општине Инђија Ј.П. дала у допису бр. 35-288/2010-1 од 13. 7. 2010. године, да је обавезна да по пријему обавештења Општинске управе Инђија о могућностима легализације, поднесе захтев за обрачун накнаде за уређивање грађевинског земљишта, представља поступање које је у супротности са цитираном одредбом наведеног Правилника, као и да се на тај начин врши повреда њених права и интереса.

Такође, указујемо да је члан 102. Одлуке о грађевинском земљишту бр. 35-83/2010- I од 28. 5. 2010. године у колизији са одредбом члана 12. Правилника, којим је децидирано прописано да обавештење инвеститору о висини накнаде за грађевинско земљиште, које му доставља надлежни орган општинске управе у склопу обавештења о могућностима легализације, представља основ за закључивање уговора са органом, односно организацијом која уређује грађевинско земљиште. Имајући у виду да, ни А.А., ни њен пуномоћник, не могу да утичу на то када ће се стећи услови за закључење тог уговора, већ то зависи од ажурности, па чак воље надлежних службеника у Дирекције за изградњу општине Инђија Ј.П. и Одељењу за урбанизам, комунално-стамбене послове и заштиту животне средине Општинске управе општине Инђија, ствара се могућност за необјективно поступање, односно поступање на штету интереса грађана у поступку легализације. 

Заштитник грађана је неспорно утврдио да је Дирекција за изградњу општине Инђија Ј.П. извршила повреду права грађана и принципа добре управе јер није у складу са Одлуком о грађевинском земљишту која је била на снази у време подношења захтева извршила обрачун накнаде за грађевинско земљиште у поступку легализације објекта А.А. To не може бити одлука „која је била на снази у моменту сачињавања“ обрачуна висине накнаде за грађевинско земљиште за објекат А.А., већ одлука која је била на снази, 23. 4. 2010. године, када је предметни захтев уређен достављањем потребне документације, а најкасније 28. 5. 2010. године, када је Дирекција од надлежног одељења Општинске управе Инђија примила захтев за обрачун/достављање података о висини накнаде за грађевинско земљиште за њен објекат.
Заштитник грађана је става да позитивни прописи и начела добре управе захтевају од органа управе да према грађанима поступају у доброј намери, да мере које предузимају буду у сразмери са циљем којем се у поступку тежи и да се у сваком тренутку води рачуна о равнотежи појединачних интереса грађана и законом утврђеног јавног интереса. 

Позитивни прописи и начела добре управе захтевају од органа управе да законито и у прописаним роковима поступају по поднетим захтевима грађана, да у оквиру своје надлежности одлуче по њима правилном применом правног прописа на основу којег се решава управна ствар, без одуговлачења, и то у најкраћем могућем року. Стандард добре управе подразумева активан, ангажован став органа управе према обављању послова из свог делокруга и законито вршење тих послова ради остваривања циља због кога су органу дата јавна овлашћења. Незаконито и неефикасно спровођење управног поступка је акт лоше управе.

Органи управе су дужни да, у оквиру својих законом одређених надлежности, поступају по захтевима грађана на доследан начин, односно једнако према свим грађанима који су у истој или сличној ситуацији. У складу с тим, треба да буду објективни и правични, да поштују оправдана и разумна очекивања грађана, јер било какво друго понашање је акт лоше управе, који за последицу има неостваривање права грађана, код којих се ствара осећај сумње и несигурности

На основу свих утврђених чињеница и околности, Заштитник грађана је утврдио пропуст у правилности и законитости рада Дирекције за изградњу општине Инђија Ј.П. и  Одељењу за урбанизам, комунално-стамбене послове и заштиту животне средине Општинске управе општине Инђија, и сагласно члану 31. став 2. Закона о Заштитнику грађана, упутио органу управе препоруку ради отклањања уочених недостатака у раду, као и у циљу унапређења рада органа управе и спречавања сличних пропуста у будућности.

	ЗАМЕНИК ЗАШТИТНИКА ГРАЂАНА

	

	Милош Јанковић


Доставити :

   
Дирекцији за изградњу општине Инђија ЈП

   
Општинској управи општине Инђија

   
Скупштини општине Инђија


подносиоцу притужбе

   
у списе предмета
Делиградска 16,  11000 Београд

Телефон: (011) 2068 -100       www.zastitnik.rs        e-mail: zastitnik@zastitnik.rs 
Делиградска 16,  11000 Београд

Телефон: (011) 2068 -100       www.zastitnik.rs        e-mail: zastitnik@zastitnik.rs 

[image: image1.png][image: image2.jpg]